5. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 775 της 21 Σεπτ./3 Οκτ. 1966 (ΦΕΚ Α΄ 195) Περί ιδρύσεως θέσεων παρά τη Ανωτάτη Σχολή Καλών Τεχνών και καθορισμού ειδικών τυπικών προσόντων διορισμού εις τας θέσεις ταύτας.  Έχοντες υπ’ όψει: α)Το άρθρ 31 (παρ. 4) του Ν.Δ. 3974/1959, β)το άρθρ. 21 του Νόμ 1811/1951 «περί κώδικος καταστάσεως Δ.Δ. υπαλλήλων», γ)το άρθρ. 9 του Ν.Δ. 4355/1964 «περί αρμοδιοτήτων του Υπουργείου Συντονισμού», δ)την γνώμην του Συλλόγου των Καθηγητών της Ανωτάτης Σχολής Καλών Τεχνών, διατυπωθείσαν κατά την συνεδρίαν αυτού της 11ης Δεκ. 1964, ε)τας αριθ. 311 και 307 της 7.5.1965 σύμφώνους γνωμοδοτήσεις του Ανωτάτου Συμβουλίου Δημοσίων Υπηρεσιών και ς)την αριθ. 77/2.2.1966 γνωμοδότησιν του Συμβουλίου της Επικρατείας, προτάσει του Προέδρου της Κυβερνήσεως και των ημετέρων επί της Εθνικής Παιδείας και Θρησκευμάτων και επί των Οικονομικών Υπουργών, απεφασίσαμεν και διατάσσομεν: Άρθρ.1.-1.Ιδρύονται παρά τη Ανωτάτη Σχολή Καλών Τεχνών αι κάτωθι τακτικαί θέσεις: α)θέσεις βοηθών εργαστηρίων επί θητεία και επί βαθμώ 8ω-5ω. Α΄ Κατηγορίας: 1)Α6 Κλάδος Βοηθών Εργαστηρίων Ζωγραφικής: 2 θέσεις. 2)Α7 Κλάδος Βοηθών Εργαστηρίων Γλυπτικής: 2 θέσεις. 3)Α8 Κλάδος βοηθών Εργαστηρίου Χαρακτικής: Μία θέσις. 4)Α9 Κλάδος Βοηθών Προπαρασκευαστικής Τάξεως: Μία θέσις. β)Θέσεις Διοικητικού προσωπικού.  Β΄ Κατηγορίας: Β1 Κλάδος Διοικητικός-Λογιστικός: Μία θέσις επί βαθμοίς 11ω-6ω. 2.Ομοίως ιδρύονται 3 θέσεις ημερομισθίων καθαριστριών, διεπομένων υπό του Νόμ. 2314/53. Άρθρ.2-Τα ειδικά τυπικά προσόντα διορισμού εις τον εισαγωγικόν βαθμόν (8ον) των Α6-Α8 Κλάδων Βοηθών Εργαστηρίων και του Α9 Κλάδου Βοηθών Προπαρασκευαστικής Τάξεως της Ανωτάτης Σχολής Καλών Τεχνών ορίζονται ως εξής: α)Δια τον Α6 Κλάδον Βοηθών Εργαστηρίων Ζωγραφικής δίπλωμα ζωγραφικής της Ανωτάτης Σχολής Καλών Τεχνών ή ισότιμον ομοταγών Ιδρυμάτων της αλλοδαπής. β)Δια τον Α7 Κλάδον Βοηθών Εργαστηρίων Γλυπτικής, δίπλωμα γλυπτικής της Ανωτάτης Σχολής Καλών Τεχνών ή ισότιμον ομοταγών Ιδρυμάτων της αλλοδαπής. γ)Δια τον Α8 Κλάδον Βοηθών Εργαστηρίων Χαρακτικής, δίπλωμα Χαρακτικής της Ανωτάτης Σχολής Καλών Τεχνών ή ισότιμον ομοταγών ιδρυμάτων της αλλοδαπής. δ)Δια τον Α9 Κλάδον Βοηθών Προπαρασκευαστικής Τάξεως, δίπλωμα οιασδήποτε ειδικότητος της Ανωτάτης Σχολής Καλών Τεχνών ή αρχιτέκτονος του Ε.Μ.Πολυτεχνείου ή της Πολυτεχνικής Σχολής Θεσσαλονίκης ή ισότιμον ομοταγών Ιδρυμάτων της αλλοδαπής. Άρθρ.3.-Οι εν άρθρ. 1 Βοηθοί Εργαστηρίων προσλαμβάνονται δια πράξεως του Δ/ντού της Σχολής, εκδιδομένης μετά πρότασιν του οικείου καθηγητού και απόφασιν του συλλόγου των Καθηγητών της Σχολής, επί θητεία τριών ετών δυναμένη να ανανεούται κατά τον αυτόν τρόπον και προάγονται μεθ’ εκάστην ανανέωσιν της θητείας των εφαρμοζομένων εν προκειμένω των περί βοηθών του Ε.Μ. Πολυτεχνείου σχετικών διατάξεων. Εις τον επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος δ/τος. 